**ĮSAKYMAS**

**DĖL SIŪLYMO PIRKTI SOCIALINIUS BŪSTUS 2016 METAIS, SOCIALINIŲ BŪSTŲ PIRKIMO EKONOMINIO IR SOCIALINIO PAGRINDIMO TVIRTINIMO BEI SOCIALINIŲ BŪSTŲ PIRKIMO PAGRINDINIŲ KRITERIJŲ NUSTATYMO**

2016 m. vasario 5 d. Nr. B6-95

Molėtai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“, 2 punktu, Molėtų rajono savivaldybės socialinio būsto fondo plėtros 2015 - 2020 metais programos, patvirtintos Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, 9 punktu:

1. S i ū l a u skelbiamų derybų būdu 2016 metais pirkti socialinius būstus Molėtų rajono savivaldybės socialinio būsto fondo plėtrai.
2. T v i r t i n u socialinių būstų pirkimo ekonominį ir socialinį pagrindimą (pridedama).
3. N u s t a t a u socialinių būstų pirkimo pagrindinius kriterijus:

3.1. perkami vieno, dviejų arba trijų kambarių būstai su visais arba daliniais patogumais Molėtų mieste arba kaimo vietovėje;

3.2. gyvenamųjų patalpų 1 kv. metro naudingo ploto kaina neturi būti didesnė kaip 440 eurų Molėtų mieste ir 290 eurų kaimo vietovėje;

3.3. gyvenamosiose patalpose turi būti įrengti apskaitos prietaisai;

3.4. perkamas būstas turi būti tvarkingas, geros techninės būklės;

3.5. perkamas būstas turi atitikti normatyvinių statybos techninių dokumentų nustatytus reikalavimus gyvenamosioms patalpoms pagal Lietuvos Respublikos statybos įstatymą;

3.6. būstų pirkimo sutartys turi būti pasirašytos iki 2016 m. gruodžio 31 d.

4. T e i k i u Molėtų rajono savivaldybės tarybai sprendimo projektą „Dėl būstų, perkamų 2016 metais Molėtų rajono savivaldybės socialinio būsto fondo plėtrai, pirkimo būdo nustatymo“ (pridedama).

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Administracijos direktorius | Saulius Jauneika |

Molėtų rajono savivaldybės

administracijos direktoriaus

2016 m. vasario 5 d. įsakymo Nr. B6-95

priedas

**socialinių būstų pirkimo 2016 metais ekonominis ir socialinis pagrindimas**

1. Socialinio būsto pirkimo tikslas – padidinti Molėtų rajono savivaldybės socialinio būsto fondą, kuris būtų nuomojamas asmenims ir šeimoms iš asmenų ar šeimų, turinčių teisę išsinuomoti būstą pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas).

2. Įstatymo 5 straipsnio 3 dalis reglamentuoja, kad savivaldybių socialinio būsto fondo plėtra finansuojama iš valstybės biudžeto, savivaldybės biudžeto, būsto pardavimo ir kitų teisėtai gautų lėšų. Įstatymo 14 straipsnio 4 dalis reglamentuoja, kad socialinio būsto plėtra vykdoma statant naujus arba rekonstruojant ir pritaikant būsto paskirčiai esamus pastatus, taip pat perkant ar kitokiu būdu teisėtai įsigyjant gyvenamuosius namus, jų dalis, butus.

3. 2015 metais savivaldybės socialinio būsto fondo plėtrai buvo panaudotos savivaldybės biudžeto lėšos. Už 72,62 tūkst. eurų buvo nupirkti 2 dviejų kambarių ir 2 trijų kambarių butai Molėtų mieste ir kaimo vietovėje.

4. Šiuo metu savivaldybė turi 199 būstus, iš jų – 116 socialinių būstų. Dalis savivaldybės būstų yra labai blogos būklės ir nenuomojami.

5. Įstatymas reglamentuoja, kad asmenys ir šeimos nustatyta tvarka gali pasinaudoti būsto nuomos ar išperkamosios būsto nuomos mokesčių dalies kompensacija, tačiau 2015 metais nei viena šeima ar asmuo tokia galimybe nepasinaudojo.

6. 2016 metais socialinio būsto fondo plėtrai planuojama panaudoti 70,0 tūkst. eurų savivaldybės biudžeto lėšų, kurias planuojama gauti už parduotus savivaldybės būstus. Atsižvelgiant į tai, kad turimų lėšų nepakanka naujų būstų statybai ar negyvenamųjų patalpų pritaikymui būsto paskirčiai, efektyviausias būsto fondo plėtros būdas – būsto pirkimas. Nupirkti butai iš karto bus nuomojami asmenims ar šeimoms iš asmenų ar šeimų, turinčių teisę išsinuomoti būstą, sąrašų.

7. Savivaldybės socialinio būsto poreikis nuolat didėja, nes kasmet daugėja asmenų ir šeimų, turinčių teisę į paramą būstui išsinuomoti. 2015 m. gruodžio 31 d. duomenimis į asmenų ar šeimų, turinčių teisę išsinuomoti būstą, sąrašus įrašyti 223 asmenys (šeimos). 2015 metais į sąrašus išsinuomoti būstą įrašyti 43 (2014 m. – 40, 2013 m. – 45) asmenys (šeimos).

8. Įstatymas reglamentuoja, kad socialinio būsto naudingojo ploto normatyvas vienam šeimos nariui neturi viršyti 14 kv. m (ši nuostata netaikoma išnuomojant būstą neįgaliesiems ar jų šeimos nariams, šeimoms, kuriose yra skirtingų lyčių vaikų). Išnuomojant vieno kambario butą, jo naudingasis plotas negali viršyti 40 kv. m.

9. Savivaldybės socialinis būstas nuomojamas vadovaujantis į Molėtų rajono savivaldybės būsto ir socialinio būsto nuomos, būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašu, patvirtintu Molėtų rajono savivaldybės tarybos 2015 m. gegužės 28 d. sprendimu Nr. B1-143 „Dėl Molėtų rajono savivaldybės būsto ir socialinio būsto nuomos, būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo”, pagal sudarytus ir patvirtintus sąrašus. Sprendimą išnuomoti socialinį būstą priima Savivaldybės vykdomoji institucija.

10. Socialiniai būstai turi būti perkami skelbiamų derybų būdu, nes:

10.1. nežinomas būsimų kandidatų skaičius;

10.2. nežinoma konkreti įsigyjamų būstų buvimo vieta;

10.3. siekiant pritraukti kuo daugiau kandidatų.

11. Kadangi savivaldybės sudarytuose asmenų ar šeimų, turinčių teisę į paramą būstui išsinuomoti, sąrašuose įrašytos įvairaus dydžio šeimos, atsižvelgus į jų specialiuosius poreikius, tikslinga pirkti:

11.1. vieno, dviejų arba trijų kambarių gyvenamasias patalpas Molėtų mieste arba kaimo vietovėje;

11.2. gyvenamąsias patalpas, kurios gali būti su visais arba daliniais patogumais;

11.3. ne bendrabučio tipo būstus, be bendro naudojimo virtuvių, prausyklų, tualetų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_